  Виталий Пронин М. Пахомова27-тӥ куартолэзе 19 часын Эшъяськон юртын тодматскыны луоз егит кылбурчилэн Марина Пахомовалэн «Йыртэмпол» кылбур бичетэныз. Алнаш ёросысь Ляли гуртысь нылаш али дышетске удмурт кылосбуръя факультетын. Аспӧртэмлыко кылбуръёсыныз со школаын дышетскыкуз ик тодмо луиз ни, нош туэ «Шунды» огазеяськонлэн «Куарагур» вожвылъяськоназ пыриськемез бере солэн кылбуръёсызъя гожтэм кырӟанъёс но вордӥськизы. Та конкурсын солэн кылбурез тужгес но умоен лыдъямын вал, озьы нылашлы шуд усиз бичет поттыны. Егит кылбурчилэн произведениосыз мур малпаськонэ уськыто. Валтӥсь темаосыз - яратон, шуд, эрико улонэз утчан - котьку но инкуазь суредъёсын герӟамын: «Коргид сиге, пыдлось пеймыт сэргы, куасьмем турын улэ ватӥ яратонме». Кылбур бичет пыр горд сӥньысэн кадь кошке эрико улонэз утчан тема. Лирической героиня тросаз учыръёсы ассэ шудтэмен шӧдэ, эриксэ кортнало город но ужъёс («Дыртӥсько мон, ужъёсы...»). «Мон йыртэмпол», шуэ со, озьы ке но солэн сюлмыз шуг, со возьма толлэсь вуэмзэ, соку со «изьыясал шапказэ», но «автобусын зӧк тол дӥсен эшшо но ӟоскытгес». Озьыен, героиня йыртэмпол но изьыен но ӝока городлэн дуннеяз. Со шудо луэ инкуазьын гинэ: «Мылкыды укыр капчи … вамыштэ пыды, шӧртчи гуждорез погма, лёга». Книгаен тодматскон ӝытэ чузъяськозы Мариналэн кылбуръёсызъя гожтэм кырӟанъёс, соосты быдэстозы егит кырӟасьёс Иван Белослудцев, Ульяна Хохрякова, Юлия Гаврилова но рок-группа «Peace Pu». "Йыртэмпол" кылбур бичетсэ поттыны Марина Пахомовалы юрттӥз "Удмурт дунне" редакция но. Мария Векшина Теги: вылькнига Егитъёс удмуртлитература  